Olimpiese Spele: Schoenmaker sorg vir opwindingSuid-Afrika se Tatjana Schoenmaker reageer ná sy ŉ Olimpiese rekord verbeter het in die 100 m-borsslag vir vroue tydens die Olimpiese Spele in Tokio (25 Julie 2021) (Foto: Attila Kisbenedek/AFP) Daar was uiteindelik rede vir opwinding in die Suid-Afrikaanse Olimpiese span. Swemmer Tatjana Schoenmaker het haar uitdun in die 100 m-borsslag maklik in ŉ Olimpiese rekordtyd van 1:04.82 gewen. Haar gunsteling is eintlik die 200 m-borsslag. Schoenmaker het vir die halfeindronde gekwalifiseer met die vinnigste tyd van al die swemmers. Die halfeindronde vind Maandagoggend omstreeks 03:50 Suid-Afrikaanse tyd plaas. Pieter Coetzee was laaste in sy uitdun in die 100 m-rugslag. Suid-Afrika se ander medalje-staatmaker Chad le Clos swem Maandagmiddag omstreeks 12:30 Suid-Afrikaanse tyd saam met Ethan du Preez in die uitdunne van die 200 m-vlinderslag. Rebecca Meder is ook Maandag in die uitdunne van die 200 m- individuele wisselslag in aksie (12:38 Suid-Afrikaanse tyd).